b"\n_START_ARTICLE_\nFont de mina\n_START_PARAGRAPH_\nLa font de mina \xc3\xa9s una galeria paredada, excavada per arribar a la capa fre\xc3\xa0tica i donar sortida a l'aigua per gravetat. S'usa per a l'obtenci\xc3\xb3 d'aigua per al rec i el consum hum\xc3\xa0 i del bestiar. Les fonts estan situades a planes, vora torrents o integrades dins les marjades. Algunes mines s\xc3\xb3n excavades en el terreny i altres aprofiten una paret de la canalitzaci\xc3\xb3 d'un torrent com a mur lateral._NEWLINE_L'acc\xc3\xa9s a la mina es fa per una \xc3\xbanica obertura transitable. Quan la mina \xc3\xa9s de molta llarg\xc3\xa0ria, hi ha pous que deixen passar l'aire i permeten entrar-hi o treure'n materials. En algun cas, en aquest acc\xc3\xa9s complementari hi ha escales cobertes per una estructura de pedra en sec. Tamb\xc3\xa9 poden incloure escales per a accedir al portal de la mina, formes d'acumulaci\xc3\xb3 de l'aigua fora de la mina, s\xc3\xadquies de conducci\xc3\xb3 de l'aigua fora de la galeria per dur-la cap a safareigs._NEWLINE_Les formes mes habituals de cobrir la mina s\xc3\xb3n la coberta allindanada, formada per lloses, i les constitu\xc3\xafdes per pedres col\xc2\xb7locades de fil, que formen majorit\xc3\xa0riament voltes de can\xc3\xb3, i apuntades. Per conduir l'aigua s'empren canaletes de teula o s\xc3\xadquies de pedra situades arran d'una de les parets o enmig de la mina."